Fanny Jensen
Fanny Jensen, 1890-1969, dansk politiker. Fanny Jensen var fabriksarbejder og blev tidligt engageret i fagbevægelsen. Hun var 1912-35 formand for Kvindeligt Arbejderforbunds afdeling i Horsens, herefter sekretær i landsforbundet og 1937-47 forbundsformand. 
Fanny Jensen var medlem af Københavns Borgerrepræsentation 1943-47 og MF for Socialdemokratiet 1947-53. I regeringen Hedtoft 1947-50 var hun minister uden portefølje "med særligt henblik på hjemmenes, husførelsens og børnenes interesser", som det hed.